Ο **Ντέρεκ Γουίλιαμ Σπενς** (Derek Spence) είναι πρώην διεθνής επιθετικός ποδοσφαιριστής από τη Β. Ιρλανδία.

Ποδοσφαιρικό βιογραφικό
-----------------------

Ο Ντέρεκ Σπενς γεννήθηκε στις 18 Ιανουαρίου 1952 στο Μπέλφαστ της Β. Ιρλανδίας. Την ποδοσφαιρική του καριέρα ξεκίνησε από την Κρουσέιντερς της πατρίδας του. Το 1971 ήρθε στην Αγγλία και υπέγραψε στην Όλνταμ Αθλέτικ. Αγωνίστηκε μία σεζόν με λίγες συμμετοχές και μεταγράφηκε στην Μπέρι. Εκεί έπαιξε πέντε περιόδους, τις περισσότερες από κάθε άλλη ομάδα στην καριέρα του. Σε 140 παιχνίδια σημείωσε 44 γκολ. Εν τω μεταξύ είχε γίνει διεθνής με την Εθνική Ελπίδων της πατρίδας του κι από το 1975 με την Εθνική Ανδρών, κυρίως ως αναπληρωματικός.

Το 1976-77 αγωνίστηκε στην Μπλάκπουλ, η οποία υποβιβάστηκε. Επίσης, ο Σπενς τραυματίστηκε και έχασε την προετοιμασία της ομάδας. Τότε προτίμησε να φύγει στην Ελλάδα, όπου αγωνίστηκε με επιτυχία στον Ολυμπιακό για μια σεζόν σημειώνοντας μερικά σημαντικά γκολ. Το 1978 επέστρεψε στην Μπλάκπουλ, στην οποία αγωνίστηκε δύο σεζόν. Ταυτόχρονα κέρδισε μια θέση βασικού στην εθνική ομάδα, στην οποία έπαιξε 29 φορές και σημείωσε 3 γκολ.

Τα επόμενα δύο χρόνια (1980-82) έπαιξε στη Σάουθεντ με ιδιαίτερη επιτυχία αλλά παραδόξως δεν επιλέχτηκε στην ομάδα της Βόρειας Ιρλανδίας για τα τελικά του Παγκοσμίου Κυπέλλου 1982 από τον προπονητή Μπίλι Μπίνγκαμ.

Στη συνέχεια, αγωνίστηκε για λίγους μήνες σε διάφορες ομάδες, όπως την ολλανδική Σπάρτα Ρότερνταμ, την Σι-Μπι (See Bee) του Χονγκ Κονγκ, για να τερματίσει την επαγγελματική καριέρα του στην Μπέρι το καλοκαίρι 1983 σε ηλικία 31 έτους. Στη συνέχεια της σεζόν 1983-84 συνέχισε να αγωνίζεται στην ημιεπαγγελματική Oldham Dew στη North-West Counties League.

Συνολικά στα αγγλικά επαγγελματικά πρωταθλήματα αγωνίστηκε σε 348 ματς και πέτυχε 98 γκολ, στο ελληνικό πρωτάθλημα σε 21 ματς (6 γκολ), ενώ έπαιξε ακόμα σε 50 αγώνες (17 γκολ) διοργανώσεων κυπέλλων. Για τις σεζόν που έπαιξε σε άλλα πρωταθλήματα δεν υπάρχουν στοιχεία.

Καριέρα
-------

| Έτη | Σύλλογος | Συμμετοχές | Γκολ |
| --- | --- | --- | --- |
| Ως το 1971 |  Κρουσέιντερς | ; | ; |
| 1971-72 |  Όλνταμ Αθλέτικ | 6 (π.) | 0 |
| 1972-76 |  Μπέρι | 140 (π) - 10 (κ) – 13 (λκ) | 44 (π) – 4 (κ) – 7 (λκ) |
| 1976-77 |  Μπλάκπουλ | 27 (π) – 2 (κ) | 3 (π) – 1 (κ) |
| 1977-78 |  Ολυμπιακός | 21 (π) – 1 (κ) | 6 (π) – 1 (κ) |
| 1978-80 |  Μπλάκπουλ | 58 (π) – 4 (κ) – 7 (λκ) | 18 (π) – 0 (κ) – 2 (λκ) |
| 1980-82 |  Σάουθεντ | 104 (π) – 2 (κ) – 4 (λκ) – 3 (δ) | 32 (π) – 0 (κ) – 1 (λκ) – 1 (δ) |
| 1982-83 (α) |  Σπάρτα Ρότερνταμ | ; | ; |
| 1982-83 (β) |  See Bee | ; | ; |
| 1983 |  Μπέρι | 13 (π) – 4 (κ) | 1 (π) |
| 1983-84 |  Oldham Dew | ; | ; |
| **Σύνολο** |  | 369 (π) – 23 (κ) – 24 (λκ) – 3 (δ) | 104 (π) – 6 (κ) – 10 (λκ) – 1 (δ) |
| **Γενικό σύνολο** |  | 419 | 121 |
| Έτη | Εθνική ομάδα | Συμμετοχές | Γκολ |
| 1975-82 |  Βόρεια Ιρλανδία | 29 | 3 |

* **π**: πρωτάθλημα (αγώνες ή γκολ).
* **κ**: κύπελλο
* **λκ**: λιγκ καπ
* **δ**: διάφορες διοργανώσεις

Τίτλοι – Διακρίσεις
-------------------

* Δ΄ κατηγορία-πρωτάθλημα (1980/81) Σάουθεντ
* Δ΄ κατηγορία-άνοδος (1973/74) Μπέρι

Μετέπειτα πορεία
----------------

Όταν σταμάτησε να αγωνίζεται, ο Σπενς αρχικά έζησε στο Walmersley, κοντά στο Μπέρι κι έπειτα στο Hambleton του Lancashire, όπου διατηρούσε επιχειρήσεις. Όμως, δεν ξέχασε το ποδόσφαιρο. Δημιούργησε μια Σχολή Προπονητών κι ένα Sportslink (αθλητικό διαδικτυακό τόπο). Το 1990 ανέλαβε υπεύθυνος στο Σύλλογο Φιλάθλων της Μπλάκπουλ, θέση που κατέχει ακόμη.

Πηγές
-----

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |


|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Derek Spence  της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |